《留昌平四诗 其二 虎峪淙淙泉》
元代·吴师道

居庸古塞口，诸峰并嵯峨。左转万栗林，黄叶堕残柯。

路出草棘间，石沟泫微波。黄尘欻腾起，知有饮马驼。

前趋俯绝壑，素砾没坡陀。穷秋水没竭，泓渟不盈科。

无复声淙淙，虚名误来过。下马小徘徊，土屋依岩阿。

野老向我言，深入水木多。前年邑中人，来此乘干戈。

委蛇数十里，隘险无谁何。桃源志乐土，商山有遗歌。

谁知战争场，咫尺隔网罗。欲游苦匆匆，斜阳下前坡。

作者简介：吴师道(1283—1344)，字正传，婺州兰溪县城隆礼坊人。生于元世祖至元二十年，卒年惠宗至正四年，年六十二岁。聪敏善记诵，诗文清丽。19岁诵宋儒真德秀遗书，乃致力理学研究，竭力排斥其他学说。元至治元年(1321)登进士第。授高邮县丞，主持兴筑漕渠以通运。因为官清正，被荐任国子助教，延祐间，为国子博士，六馆诸生皆以为得师。后再迁奉议大夫。以礼部郎中致仕，终于家。生平以道学自任，晚年益精于学，剖析精严。